作者:於鵠
標題:宿西山修下元齋詠
內容:幽人在何處，松檜深冥冥。西峰望紫雲，知處安期生。沐浴溪水曖，新衣禮仙名。脫屐入靜堂，繞像隨禮行。碧紗籠寒燈，長幡綴金鈴。林下聽法人，起坐枯葉聲。啟奏修律儀，天曙山鳥鳴。分行布菅茅，列坐滿中庭。持齋候撞鐘，玉函散寶經。焚香開卷時，照耀金室明。投簡石洞深，稱過上帝靈。學道能苦心，自古無不成。